SKRIFTLIG FORESPØRGSEL E-3851/00

af Paulo Casaca (PSE) til Rådet

(20. december 2000)

Om: Førtidspensionering

Ifølge oplysninger i pressen tilsluttede Rådet (ØKOFIN) sig den 8. november 2000 en midlertidig rapport fra Den Økonomisk-Politiske Komité (EPC progress report on the impact of ageing population on public pensions systems, ØKOFIN 303, 12791/00), hvoraf det fremgår, at det i Den Europæiske Union som helhed er nødvendigt at hæve pensionsalderen og begrænse førtidspensioneringen for at sikre opretholdelse af pensionsordningerne.

Det var en holdning, som vakte stor opmærksomhed hos offentligheden, efter hvad jeg generelt kunne observere i den europæiske presse, navnlig i den portugisiske, hvor afgørelsen blev betegnet som værende Den Europæiske Unions.

Den 22. november 2000 modtog jeg en meddelelse fra Kommissionen (SEK(2000) 2025 endelig udg.) med forslag til Rådets forordning om førtidspensionsordninger i Kommissionen.

Til min forundring indeholder forslaget til forordning ingen begrænsning af den allerede eksisterende adgang til førtidspensioneringsordninger, som Kommissionens tjenestemænd har, men derimod bestemmelser om en førtidspensioneringsordning for 600 tjenestemænd.

Rådet bedes i denne forbindelse svare på følgende spørgsmål:

a) Kan Rådet bekræfte sin holdning til ovennævnte rapport?

b) Erklærede Kommissionen sig på nogen måde uenig i rapportens indhold på det nævnte ØKOFIN-møde?

c) Var Kommissionen ikke repræsenteret i den arbejdsgruppe, som har godkendt den pågældende rapport?

d) Mener Rådet ikke, at taler og forslag af så modstridende indhold sætter EU-institutionernes troværdighed på spil?

Svar

(12. marts 2001)

1. Udvalget for Økonomisk Politik (EPC) gennemgik den 7. november 2000 den første situationsrapport om konsekvenserne af befolkningens aldring.

I denne rapport hedder det, at konsekvenserne af aldringen under forudsætning af, at de nuværende demografiske og makroøkonomiske tendenser fortsætter, i en prognose frem til 2050 vil betyde, at yderligere ca. 3-5 % af BNP vil gå til pensionsudgifter.

EPC ser flere muligheder for at kontrollere denne forudsigelige stigning i de offentlige pensionsudgifter bl.a.:

- forhøjelse af pensionsalderen, navnlig i førtidspensioneringsordninger,

- stigning i arbejdsstyrkens andel af den samlede befolkning udtrykt i procent, navnlig blandt kvinder,

- foranstaltninger, der skal fremme fortsat deltagelse i arbejdsstyrken for personer over 50,

- yderligere nedbringelse af den offentlige gæld, således at budgetoverskud og fald i rentebetaling for offentlig gæld opvejer forventede stigninger i pensionsudgifterne,

- foranstaltninger, der kan bidrage til større økonomisk vækst end den nuværende.

Rådet og Kommissionens repræsentant erkendte det relevante i denne første rapport fra EPC, hvor både Fællesskabet og medlemsstaterne er repræsenteret, og dens vigtigste resultater.

Rådet pålagde Udvalget for Økonomisk Politik at fortsætte arbejdet med disse spørgsmål og også at undersøge de skattemæssige aspekter i forbindelse med pension og øgede sundhedsudgifter for offentlige midler på grund af aldrende befolkninger.

Rådet vil med jævne mellemrum tage spørgsmålet op til behandling i lyset af EPC's videre arbejde.

2. Med hensyn til den førtidspensionsordning, som Kommissionen har foreslået inden for rammerne af sin omorganisering og omstrukturering, vil Rådet gennemgå dette forslag på et objektivt grundlag, når Kommissionen forelægger det formelt.